સવારથી જ શહેરની અનેક સોસાયટીઓ, ફલેટ અને પોળો તેમજ ચાલીઓમાં પતંગ રસિયાઓએ લાઉડ સ્પીકર અને મ્યુઝિક સિસ્ટમની મદદથી સંગીત સાથે પતંગ ચગાવવાનો આનંદ માણ્યો હતો. બપોર સુધીમાં તો શહેરના અનેક વિસ્તારોના વિવિધ ધાબાઓ અને છત પતંગ રસિયાઓથી ભરાયેલી જોવા મળી હતી. સંગીતના તાલે અનેક નાના બાળકો, યુવક અને યુવતીઓ તેમજ વડીલોએ પતંગ ચગાવીને આ પર્વની ઉજવણી કરી હતી. તો વળી કેટલાંક પતંગ રસિયાઓએ માત્ર પતંગ લૂંટવાનો જ આનંદ માણ્યો હતો.